**María Asunción Aramburuzabala Larregui** (s. 2. toukokuuta 1963) on meksikolainen yritysjohtaja, perijätär ja miljardööri. Hän on Meksikon tunnetuimpia liikenaisia ja on toiminut toimii sijoitusyhtiö Tresalia Capitalin toimitusjohtajana vuodesta 1996. Yhdysvaltalainen talousjulkaisu Forbes arvioi maaliskuussa 2018 Aramburuzabalan ja hänen perheensä omistusten arvoksi 5,9 miljardia dollaria. 

Aramburuzabala syntyi Meksikon pääkaupunki Méxicossa 2. toukokuuta 1963. Hänen isänsä oli Pablo Aramburuzabala Ocaranza ja isoisänsä Espanjasta tullut baskimaahanmuutaja Félix Aramburuzabala Lazcano-Iturburu, joka perusti Modelo-panimoyhtymän (Grupo Modelo) yhdessä ystävänsä Pablo Díezin kanssa. Aramburuzabalan äiti Lucrecia Larregui González oli meksikolainen maalari. Félix Aramburuzabalan aikana panimoyhtymä laajeni; yhtymän Corona-olut nousi esimerkiksi Yhdysvalloissa suosituimmaksi tuontiolueksi. Isänsä jälkeen Aramburuzabala peri äitinsä ja siskonsa kanssa vuonna 1995 suuren erän Modelo-panimon osakkeita. Naiset perustivat omaisuutensa hallitsemiseksi Tresalia Capitalin (Tresalia johdettu sanoista 'kolme liittolaista'). Ajallisesti kutakuinkin samaan aikaan (1996) noin puolet Modelo-panimosta myytiin Anheuser-Buschille, mistä kaupasta The New York Times arvioi Aramburuzan perheen saaneen noin 500 miljoonaa dollaria. Viimeinen 50 prosentin osuus myytiin vuonna 2013 tällöin yhtiöstä jo puolet omistaneelle Anheuser-Busch InBeville 20 miljardin dollarin kauppasummalla; nykyään Aramburuzabala toimii ostajakonsernin hallintoneuvoston jäsenenä.

Tresalian on sijoittanut viime vuosina rakennusalalle, tietoliikenteeseen ja internetiin. Omistuksiin kuuluu muun muassa 20 prosentin osuus meksikolaisesta Televisa-mediatalosta; Aramburuzabala on toiminut tämän mediayhtiön hallituksen jäsenenä.

Aramburuzabala suoritti alemman korkeakoulututkinnon (kirjanpito; B.Sc./B.A.) Meksikon eliittiyliopistoihin lukeutuvassa Instituto Tecnológico Autónomo de Méxicossa ja kauppatieteideen tohtoritutkinnon (Ph.D.) yhdysvaltalaisessa Chicagon yliopistossa. Hän on ollut kahdesti naimisissa ja eronnut kahdesti. Hänellä on kaksi lasta. Hänet tunnetaan modernin ja nykytaiteen keräilijänä.

Lähteet
-------

1. ↑  The World's Billionaires List (Maailman dollarimiljardöörit, naiset. Kustakin listan nimestä saa lisätietoa nimeä klikkaamalla)  6.3.2018. Forbes, forbes.com. Viitattu 13.4.2018. (englanniksi)
2. 1 2 3 4 5  296. Maria Asuncion Aramburuzabala & family (Maailman dollarimiljardöörien 296. sija)  6.3.2018. Forbes, forbes.com. Viitattu 13.4.2018. (englanniksi)
3. 1 2 3 4 5  Eva Gonda y la ex 'Reina de la Corona', las dos mexicanas en Forbes  2013. Artículo 7, a7.com.mx. Viitattu 13.4.2018. (espanjaksi)
4. 1 2 3 4  Ginger Thompson: The Saturday Profile; Daddy's Girl Turns Beer-and-TV Billionaire  20.7.2002. The New York Times, nytimes.com. Viitattu 13.4.2018. (englanniksi)
5. 1 2 3  Executive Profile: María Asunción Aramburuzabala Larregu. Chief Executive Officer, Tresalia Capital, S.A. de C.V.  13.4.2018. bloomberg.com. Viitattu 13.4.2018. (englanniksi)
6. ↑  La mujer más rica de México denuncia sufrir una extorsión inmobiliaria  31.8.2015. El Pais, elpais.com. Viitattu 13.4.2018. (espanjaksi)
7. ↑  Nuria Díaz Masó: Aramburuzabala y Garza se divorcian  10.5.2010. quien.com. Viitattu 13.4.2018. (espanjaksi)
8. ↑  The Top 200 Collectors: María Asunción Aramburuzabala artnews.com. Viitattu 13.4.2018. (englanniksi)